
Dar daugiau Lietuvos antrokų mokysis plaukti

Lietuvos plaukimo federacija (LPF) kartu su Kūno kultūros ir sporto departamentu (KKSD) bei Švietimo ir mokslo ministerija jau aštuntus metus Lietuvos didžiuosiuose miestuose ir regionuose vykdo vaikų mokymo plaukti projektą. Praėjusį pusmetį projekte dalyvavo 6 458 šalies moksleiviai. Šiemet, prisijungus naujam partneriui „Maxima“ prekybos tinklui, pamokose galės sudalyvauti net 1 642 daugiau vaikų. Tokiu būdu pirmą kartą projekto istorijoje bus pasiektas maksimalus norimas rezultatas.

Pagal statistiką plaukti moka tik kas penktas Lietuvos gyventojas. Pagrindinis tęstinio projekto tikslas – situaciją keisti, suteikiant mažiesiems šalies gyventojams galimybę įgyti plaukimo įgūdžių. Dalis šių vaikų dėl lėšų trūkumo ar toli esančio baseino neturi galimybių lankyti įprastų treniruočių, tad projekto veiklos šiems antrokams yra itin svarbios. Pamokų metu vaikai ne tik įgyja plaukimo pagrindų, bet ir mokosi įveikti baimes, saugiai elgtis vandenyje bei šalia jo. 

Vienas iš projekte dalyvaujančių trenerių, Eugenijus Rakitinas, sako, kad labai  svarbu pradėti vaikus pratinti prie vandens bei mokyti plaukti kuo anksčiau. „Taip jiems lengviau nugalėti vandens baimę, be to vaikai greičiau įsisavina informaciją ir išmoksta taisyklingus plaukimo judesius.“ – tikina treneris.

E. Rakitinas stebisi, kad kai kurie vaikai, atėję į užsiėmimus pirmą kartą, bijo net praustis ar sušlapti galvą. „Manau, kad Lietuvoje plaukimo edukacijos šeimoje ir mokykloje tikrai trūksta. Supažindinti vaiką su vandeniu turėtų būti kiekvieno tėvo pareiga.“ – plaukimo edukacijos svarbą pabrėžia treneris.

Užsienio ir Lietuvos specialistai rekomenduoja vaikui suteikti 32 plaukimo pamokas per kalendorinius mokslo metus, siekiant išugdyti bendruosius plaukimo įgūdžius. Iki šių metų projekto rėmėjų lėšų užtekdavo tik 18–ai pamokų. Naujasis projekto partneris „Maxima LT“ jau per pirmąjį 2017 metų pusmetį finansuos po 14 trūkstamų pamokų net 1 642–iems antrokams. 

Projekto veiklas jau aštuntus metus finansuoja KKSD bei ŠMM, tačiau pritraukti papildomų lėšų projekto plėtrai bei trūkstamoms plaukimo pamokoms finansuoti nėra taip paprasta. LPF atstovas Ignas Vaičaitis sako, kad miestų ir regionų savivaldybės galėtų tapti projekto partneriais, užtikrinančiais jo tęstinumą pavasario semestro metu regionuose, tačiau kol kas savivaldybės prie projekto finansiškai prisideda vangiai – paramą patvirtino tik Kauno, Kėdainių ir Švenčionių savivaldybės. 

Mokymo plaukti projektas šį pusmetį vyks 27 baseinuose, 22 savivaldybėse. 

Projekte dalyvaujantys antrokai, padedami profesionalių trenerių, plaukimo įgūdžius tobulins savaitinėse treniruotėse iki pat vasaros pradžios.

Nuotraukos – projekto organizatorių nuosavybė.

Daugiau informacijos:
Ignas Vaičaitis 

Projekto vadovas

Mob.: 8 657 78410

El. p.: ignas@ltuswimming.com
 
